**Акатист преподобном оцу нашем Јустину Новом Богослову**

**За срећну нову земљу и ново небо**

**Кондак 1**

О, свети преподобни оче Јустине Нови, од свештеног рода изабрани као тринаеста лоза која води у живот вечни, пошто си видео Богочовека Христа какав јесте, док си у туђини тела боравио, имајући првине Духа Светога, моли му се прилежно да нас облагодати да живимо Богом који је за нас умро и васкресао:

**Свети аво, небесниче и чудотворче, утврди целу Цркву у светости и оплемени православљем и нас који те побожно поштујемо!**

**Икос 1**

Свети неботајник Павле благовести да ће праведник од вере живети, као ти свети оче Јустине Нови, јер благочешће је твоја светлост која обасјава сав живот твој, док ми маловерни губећи наду, губимо и чиста људска расуђивања, падајући у малодушност и бесмисао, не верујући толико да препознајемо Христа оваплоћеног и васкреслог и у теби, са којим му узносимо радоснотужне похвале:

**Радуј се, свети аво, што се зовемо синови Божији и јесмо!**

**Радуј се, свети аво, да истрајно бдијемо завршивши земаљски живот и небеску гозбу заслужимо!**

**Радуј се, свети аво, да и нас Господ препозна као своје и да се убројимо у благословене!**

**Радуј се, свети аво, да не будемо као зли и лени слуга отерани у вечни огањ!**

**Радуј се, свети аво, сви ћемо бити разобличени на светом и праведном суду јагњетовом!**

**Радуј се, свети аво, да и ми претрпимо до краја у Цркви последњих времена!**

**Свети аво, небесниче и чудотворче, утврди целу Цркву у светости и оплемени православљем и нас који те побожно поштујемо!**

**Кондак 2**

Дете Благоје би позвано као преподобни Јустин Нови да прослави Бога Логоса као молитвеник и исповедник Његов. Обдарен многим особитим благодатима, веран христочежњивим надахнућима Духа Светога, припремајући се за позив позиватеља за којим ће многа срца доћи Господу, а нарочито она која су се изгубила, духовно ослепела и окаменила на путевима греха, Јустине свесмирени и гласе који вапијеш у духовној пустињи наших дана, ослободи нас мрзости опустошења да бисмо у скрушеном срцу Христу клицали: Алилуја!

**Икос 2**

Попут Јована Крститеља *свјетиљка која горише и свијетљаше* у тмини-помрчини, Јустине Нови, као узор покајничког живота постао си светлост многима диљем земаљског шара, а најпре свештеној Хелади и светој Русији, осветлио си и српски род свој милосрдном христотрпљивошћу, тога ради ти саборно кличемо:

**Радуј се, свети старче, облагодати нас љубављу да нас Бог љуби и да ми љубимо Бога!**

**Радуј се, свети старче, облаженстви немирне суштине наше док не почину у Смислу!**

**Радуј се, свети старче, ослободи највеликодушнијом љубављу окамењене у студене душе наше!**

**Радуј се, свети старче, придржи нас да бисмо љубили свим срцем, свом душом и свом снагом својом!**

**Радуј се, свети старче, умножи веру нашу, а вера нам је све!**

**Свети аво, небесниче и чудотворче, утврди целу Цркву у светости и оплемени православљем и нас који те побожно поштујемо!**

**Кондак 3**

Преподобни инок Јустин Нови, неговатељ рањеника на ратним бојиштима балканским, гледао је голему беду, глад и страдање у више војни и чудом преживевши погибељ смртоносне заразе, вративши се исцељен, учио је богословљу у духовним семинаријама нове пастире да траже све изгубљено и што у покајању вапије Господу: Алилуја!

**Икос 3**

Нећу да мноме ништа влада, еда би смиривши се пред Богом служио само Њему као једином Господару који ослобађа све. Тежња је тела смрт, а духа живот и мир, учаше нас преподобни ава Јустин да бисмо му благоугодно појали:

**Преподобни оче Јустине Нови, безприговорни свештени архимандрите!**

**Преподобни оче Јустине, подвижниче и евангелске речи веровесниче!**

**Преподобни оче Јустине јуродиви, унутрашњег мира препородитељу!**

**Преподобни оче Јустине христоносни, мирољубиви и богомудри бранитељу!**

**Преподобни оче Јустине англески, господару над страстима серафимски!**

**Преподобни оче Јустине чудотоврче, ослободитељу од демона и исцелитељу!**

**Свети аво, небесниче и чудотворче, утврди целу Цркву у светости и оплемени православљем и нас који те побожно поштујемо!**

**Кондак 4**

Заповеђено је да се не запечате речи пророштва Књиге Јагњетове јер је време близу, те тумачећи несагледиво дубоке тајне преподобни ава Јустин загледан у вечну будућност, видевши откри и нама да је близу некад далеки крај који дело Божје краси, те са нама Богу поји: Алилуја!

**Икос 4**

Пренимо се браћо, птичица Божја у телу и свештени чувар тора словесног стада Јустин лакокрили, духовно вазнесен покајањем, јездећи по ваздуху виде Лава из Јудиног племена, Давидов корен, те јави и нама да *снажни Ангео* силази с неба заоденут облаком и с дугом на глави, а у десној руци држи свитак, десну ногу на мору, а леву на копну, па отвара запечаћене књиге и открива крајњу судбину света, да вапимо светлосном голубу, веснику суза које воде у Рај овако:

**Свештени чувари тора словесних оваца, буди нам покровитељ против сила зла и молитвени посредник пред Ангелом Великог савета!**

**Свештени чувару тора словесних оваца, чувај, сачувај и васпитај нас за духовни живот у покајању, последњи је час!**

**Свештени чувару тора словесних оваца, буди нам бранитељ, избавитељ, заклон, штит и ограда од нас самих!**

**Свештени чувару тора словесних оваца, уведи и нас на вратнице од кристала горског, од покретљивих пространстава која сијањем Ангела Великог Савета блистају!**

**Свештени чувару тора изгубљених оваца, буди нам *лек Божији* у лицу архистратига Божјег Рафаила!**

**Свештени чувару тора изгубљених оваца, зарони на нас у *стаклено море* које је небо над небесима, да се спасемо!**

**Свети аво, небесниче и чудотворче, утврди целу Цркву у светости и оплемени православљем и нас који те побожно поштујемо!**

**Кондак 5**

Господ Христос нам се јавио блиско у теби аво Јустине, као одсев славе и отисак логосне бити, а твоја часна и света икона неописиве духовне лепоте одраз је твоје дивотности коју Богочовек живопише на белој стени Ћелијске обитељи сунчевим заласком, кало древни мозаик, а ми задивљени пред лучезарном иконом твојом, падајући ничице и смерно се клањајући твојој спасоносној присутности у Цркви Христовој, кажемо: Алилуја!

**Икос 5**

Схватајући да се твоја светлостотворна слика изображена сунцем и твоје богословље међусобно осветљавају, те ко поштује твоју чудесну икону, поштује и тебе и твоју светлозарну мисао, приносимо ти похвале пуне захвалности:

**Лепотом светлосне иконе твоје сликаш свој однос с Творцем и Створитељем свега!**

**Преображеним твојим светим ликом јасно си нам предочио твој удаљени лик из вечне будућности!**

**Светом и часном небеском иконом твојом јављаш се као животописац целомудрености!**

**Истином у вери и обожавању, икона твоја слави лучезарно небеско тајинство!**

**„Облаком свједока“, у коме си са свима подобнима Христу Спасу, учио си нас да је Он творац све лепоте!**

**Веродостојном твојом светлосном иконом уклонимо из светих цркава све иконе које нису у складу са вером, које су телесне и мртве!**

**Божанственом и рајском иконом твојом објављујеш нам целисходност у последњем циљу!**

**Свети аво, небесниче и чудотворче, утврди целу Цркву у светости и оплемени православљем и нас који те побожно поштујемо!**

**Кондак 6**

Као новозаветног Исаију, *проницљиво срце*, оваплоћена Вечна Мудрост учаше светитеља Јустина премудрог и као драгоцени бисер умножаваше се у њему у бисерје миомирисном свежином и снагом његове свете вере, разгоревајући њен жар зраком Христове неизмерности у рајској сладости, да верни побожно закличе Божјој Мудрости: Алилуја!

**Икос 6**

У твојој малој архангелској цркви љубав је била знак препознавања и правоверности, она једино учи светости, праведности и мудрости, научи и ти нас, свети аво Јустине, да разликујемо добро од зла и да сазрцавамо твоју мудрост по Богу:

**Мудрости која долазиш од Бога, спаси нас, молитвама преподобног оца нашег Јустина Новог!**

**Мудрости оваплоћена и права, спаси нас висинама преподобног оца нашег Јустина Новог!**

**Мудрости Вечна, постојано те следи анђео у телу, ава Јустин Нови!**

**Мудрости – изливе крепости Божје, урони нас у Себе молитвама аве нашег Јустина Новог!**

**Мудрости која се зрцалиш у енергијама Божјим, преотми нас од зла молитвама аве нашег Јустина Новог!**

**Мудрости лепша од сунца коју зло не претеже, врлинска у свеврлинама преподобног оца нашег Јустина Новог!**

**Мудрости, прослављена са свима светима и авом нашим Јустином богомудрим!**

**Свети аво, небесниче и чудотворче, утврди целу Цркву у светости и оплемени православљем и нас који те побожно поштујемо!**

**Кондак 7**

Из благодатног 'ришћанског господства и мужествености, свети ава – нови човек и дубоко веродостојан свештени лик дубоких и бујичиних мисли, јуначки песник Новог Човека, понесен Светим Духом и испуњеном натприродношћу светог Евангелија, торжествено Христу поје: Алилуја!

**Икос 7**

Родом из убавог Врања, дивни светитељу рода српског, био си богослов, веледух, философ, пастир душа, учитељ светоотачке духовности и свештени списатељ снажног слова, коме приносимо похвале твоје величине:

**Радуј се, евхаристијски светитељу дубоке побожности!**

**Радуј се, чудни и многима несхватљиви господине роду нашем!**

**Радуј се, позвани на јунаштво и на сличност са живим Богом!**

**Радуј се, пребродиоче многих и тешких нужности и тескоба!**

**Радуј се, велики православни богослове чија се теологија пева и сазрцава!**

**Радуј се, извео си многе из духовне пустиње и чамотиње!**

**Радуј се, промакнуће и унапређење сваког човека!**

**Свети аво, небесниче и чудотворче, утврди целу Цркву у светости и оплемени православљем и нас који те побожно поштујемо!**

**Кондак 8**

„Први Еванђелиста“, пророк Исаија, писаше: „Догодиће се на крају дана: Гора дома Господњег биће узвишена изнад свих брегова. К њему ће се стјецати сви народи, нагнаће се многа племена...“. Царско свештенство Новог Израиља окриљено вером, љубављу и надом, побожно предвођени богојављеним Јустином, радосно кличу: Алилуја!

**Икос 8**

Брате и пријатељу Светлости, Јустине Нови, уведи нас у време наде, јер без ње не бисмо могли дисати, јер без поуздања у Светлост само бисмо очајавали над милосрђем Божијим:

**Здраво, свети аво, јер човек без надања човек је без смисла!**

**Здраво, свети аво, наша сабраћа се убијају јер су изгубила наду!**

**Здраво, свети аво, у смрти нема ослобођења и мира!**

**Здраво, свети аво, да непријатељ слободе и среће своје не будем ја сам!**

**Здраво, свети аво, ослободи и мене грешног покајањем!**

**Здраво, свети аво, дај ми да се отворим за Светлост и постанем ново створење и нови човек!**

**Здраво, свети аво, не дај да останем духовни месечар несвестан свог битија!**

**Свети аво, небесниче и чудотворче, утврди целу Цркву у светости и оплемени православљем и нас који те побожно поштујемо!**

**Кондак 9**

Учени имењак Јустина из Наблуса у срцу Самарије, чудесни ава из Подгорине, српског Кармила, узлазећи из људског понора, у скоку духовног атлете из ограничене човечности, обрете Христом Неизмерност, те прослављен, открива нам Бога Човека и Човека Бога, те помазан вечним свештенством, кличе Спасу: Алилуја!

**Икос 9**

Прочелник светитеља задњих времена и велики одгојитељ Европе, преподобни Јустин Нови, као океан без граница би узнесен у духовном вихору, јави се опет као узор молитвеницима, будући подобан великом Илији у делима уздржљивости, сиромаштву, пустињаштву, посту и постојаној молитви:

**Радуј се, живо врело вере, еда од тебе црпимо ми који желимо да живимо!**

**Радуј се, миомирисе светог аве који струји кроз цели хришћански свет!**

**Радуј се, свето лице авино које Сунцем просијава као чудесни зраци!**

**Радуј се, златоречити језику праве метаноје, велики светиониче достојан да те са дивљењем и поштовањем слави и ово доба!**

**Радуј се, *граде на гори*, јуначе вере, да се твојим животом, делом и блаженом смрћу охрабримо!**

**Радуј се, опори али благи светитељу, дај нам твоје одважности, начелности и доследности да за своју веру будемо спремни и мрети!**

**Радуј се, часна и седа косо и брадо и боролики стасе, умудри нас и духовно усправи!**

**Радуј се, просијани светошћу као вером, васкресни нас твојим богословљем пуном песништва!**

**Свети аво, небесниче и чудотворче, утврди целу Цркву у светости и оплемени православљем и нас који те побожно поштујемо!**

**Кондак 10**

Слуга Божји Јустин, након победоносне борбе, као процветала и родом окићена палма, као маслина која нас спомиње на уље помазања царског свештенства, као увек зелена мирта оличаваше собом трајну љубав новог човека и његову плодоносну веру, а ја исповедајући Учитеља, целивом не издајем Га, већ му појем утројено: Алилуја!

**Исок 10**

Молитвени уздах светог аве пронађе нас између Магдалине и Јуде: Магдалина је потражила и нашла Животворни Гроб, а Јуда је издао целивом, те побеђујући Јуду у себи, ослобађамо Магдалину:

**Да нисам и ја, Учитељу, издао изгубивши страх Божји и срам људски!?**

**Да нисам и ја, Учитељу, издао док си ми ти опрао ноге припремајући ме за проповедање Евангелија!?**

**Да нисам и ја, Учитељу, издао као тражитељ и искатељ потпуне истине!?**

**Да нисам и ја, Учитељу, издао у залудном труду да надокнадим штету од проливања драгоценог мира на пресвете ноге Твоје!?**

**Да нисам и ја, Учитељу, издао сваку ученост и знаност по Богу!?**

**Да нисам и ја, Учитељу, издао самоодрицање умносрдачне тихости и смирења!?**

**Да нисам и ја, Учитељу, издао отворено ухо, језик и глас моје многогрешне душе!?**

**Свети аво, небесниче и чудотоворче, утврди целу Цркву у светости и оплемени православљем и нас који те побожно поштујемо!**

**Кондак 11**

*Нека се спусти као дажд наука моја*, заповедио је Господ, *као роса ријеч нека моја пада, као ситна киша по младој трави, и као пљусак по трави бујној,* те тако нека се спусти богословље твоје којим нам отвори Двери небеске, преподобни оче наш Јустине Нови, који у вечној будућности Богу појеш: Алилуја!

**Икос 11**

Свето лице аве Јустина се чудесно сјајило, док су му се из очију просијавали као сунчеви зраци, јер је он у срцу Христову Слободу носио и када је већ свитало Васкресеније рече: „О децо, одбаците дела таме и узмите светлост од Незалазне Светлости“:

**Марана та! Дођи, Господе Исусе! Дођи! И ко је жедан нека дође! Дођи брзо, жељо народа Божјег, уточиште, утехо на путу, славо и почивање у отачеству, молитвама великог приправитеља пута Јустина свехвалног!**

**Марана та! Дођи, Господе Исусе! Дођи и отоври нам свој извор, да пијући воду небеских тајни довека не ожеднимо, молитвама великог приправитеља пута Јустина свехвалног!**

**Марана та! Дођи, Господе Исусе! Дођи попут Сунца правде и исцели ме и донеси спасење на земљу и радост на небеса, молитвама великог приправитеља пута Јустина свехвалног!**

**Марана та! Дођи, Господе Исусе! Дођи да грешнике примиш, сагрешења отпустиш и да на раменима понесеш и мене, изнурену и метиљаву овцу, молитвама великог приправитеља пута Јустина свехвалног!**

**Свети аво, небесниче и чудотворче, утврди целу Цркву у светости и оплемени православљем и нас који те побожно поштујемо!**

**Кондак 12**

Прожет Духом апостола Павла, свети Јустин Нови, особито се посветио и уронио у павловску *узвишену науку Исуса Христа*, неуморно подижући наш опали дух, враћао нас је првобитној жаркој горљивости био духовни наставник, како простих душа, тако и духовних племића, те зато му саборно кличемо: Алилуја!

**Икос 12**

Јуначке и мужевствене вере као свети Јован Златоусти, преподобни отац наш Јустин Нови постаде искра животности свете Цркве, коју ни спољашња прогонства ни унутрашњи недостаци и *лажна браћа* не могу срушити, поставши прелаз од смрти у живот и одраз у Васкресеније свих који верују,те бива преласком *старог човека* у *новог* који у Христу пева овако:

**Радуј се, светопавловски Христософе и ненадмашни зналче духовних тајни!**

**Радуј се, Евхаристијом неуморни усавршитељу свих крштених и миропомазаних**

**Радуј се, оче наш духовни, ово је *дан што га створи Господ: кличемо и радујмо се у Њему!***

**Радуј се, у здравој очинској благости спасоносно строго светосавље и покретачка снаго за духовну обнову моћне снаге!**

**Радуј се, свети аво, ватрени духовни беседниче и одлучни борче против половичности и духовне млакости!**

**Радуј се, нови путниче дошавши у Рај, оживотвори нас непресушним надахнућима православља светих отаца и мученика за веру!**

**Свети аво, небесниче и чудотворче, утврди целу Цркву у светости и оплемени православљем и нас који те побожно поштујемо!**

**Кондак 13**

**О, свети и преподобни оче Јустине Нови, путем смирења, сазрцања и молитве, ушао си у небеску славу, те у хармонији твоје људске мудрости са божанском вером, подај да се света Црква непрестано обнавља, преображава у икону Христову, и да свету показује лице Христово, да се украси стоструким плодовима покајања и подражавајући следи твој славни пример свети аво, те да тобом задобијемо славу Царства Небеског, кличући: Алилуја!**

***Кондак 13 се чита три пута***

***И опет се чита Икос 1 и Кондак 1***

***Краљеве воде,***

***Светих 14000 младенаца витлејемских,***

***11.јануар 2007.лета Господњег***

**Молитва преподобном оцу нашем Јустину Новом Богослову**

Свети препородитељу и учитељу наш, аво Јустине, молимо се да твој миомирис и мирис твог светоотачког богословља не само поново замирише, већ и да струји кроз цео благоверни свет. Умирисани и прожети духом светог апостола Павла, поучи и нас, свети просветитељу у познању Господа нашег Исуса Христа, развоју и напредовању у дубоком духовном животу. Као слуге Божје учини нас ревносницима за веру у љубави, те постани и ти нама све и свја у Христу Господу нашем. Да постанемо Христом сушта и огњевита ревност која нас разгара за Божије ствари. Подигни опали и самртнички дух и сурвавање духа у Српској Цркви и врати јој светосавски жар и ревновање, да опет буди народ у Христу. Надахни нас нови просветитељу, исповедниче и чудотворче, светим старањем за обнову Цркве у Духу Светоме, за рукоположења нових достојних епископа, свештеника и ђакона, те и заогњи свој свети гнев против зала у Њој, Светој; особито против сталежа (касте) епископа, њиховог обожатељства, поповштине, државонадзиратеља и симоније, те и повлашћивања у давању црквених положаја за новац. Разгори нас, Свети, чудотворном љубављу да сваки од нас одмах у сваком срцу будемо захваћени серафимским усрђем. Нека и људи виде наша добра дела, да у животу остваримо оно што исповедамо и ушта верујемо, светитељу и покровитељу наш. Да нас гладне и жедне свете вере и светости, потпуно заузме и испуни Господ. Пробуди, аво, васкресни Христом Богочовеком, род наш да тражи и налази добра тамо горе и наслађује се Њиме. Васпитај нас и одгој, учитељни оче, у светосављу пастире дух-душа наших, истински богослове. Да поново ологосимо и охристовимо замрли род наш. Разоткри свети аво све наше самообмане, лажи и неискрености сваке врсте, које нас изобличавају као духовне лешеве и живе мртваце, ти свети наш саваскреститељу. Велики саствараоче Божији, стваралачка сило благочешћа, покажи се у новом нашем нараштају као оплеменитељ и чудотворац. Разоткри својим светим молитвама наше расуло и све недостојне и неуке у вери међу нама, те нас отвори и расположи лицем према Истини. Пројави, чудотворче, међу нама и нове велике беседнике, црквене песнике и друге богословске подвижнике свете литургије, па нас потпомогни небеском благодаћу. Даруј нам смисао за склад, уравнотеженост и духовно јунаштво. Лиши нас, Свети, многе самовоље и продуби у нама подоста смисла за здрави ред, српски наш великане из Града на Гори, да и ми сведочимо животом, делом и смрћу Господа нашег Исуса Христа.

Ти, лучезарни светитељу, који си сам на зиду светоћелијске обитељи оцртао свој свештени лик од светлости, ослободи и дух-душе наше повесног муља и кривопутица у питањима вере. Изворе, живо врело богословске мудрости, умудри и нас да у будућности црпимо од ње и ми који сами себе позивамо да пијемо. Обујми, свети аво, све крајеве европске, сверуску и американско-англосаксонске, светим Православљем, да би нам свима исијавало праву светлост Христову, као што нам је и ти исијаваш. Особиту пастирску свежину и новост у духу уцепи у нас, духовни родитељу наш.

Боже, који си блаженом Јустину Новом исповеднику и свештеномандриту огњевитом ревношћу за душе обогатио Цркву новим потомством, молимо да поучени Јустиновим спасоносним богословљем бивамо оснажени примером његовим и да и ми ходимо блажени на путу к Теби. Амин.